Vanhan ja uuden vuoden vaiheella eli 1878–1879
Kulkevainen! kunne kuljet,
 Minne matkaat matkamies?
 Maassa muutoksen suljet
 Kautta kaitselmuksen ties’:
 Mennehiä muistellen,
 Tulevia toivoen.

 Käs’ käessä nuori, vanha
 Käydään kaikin katsomaan,
 Luojan luoma kasvi-tarha
 Muutoksien maa on vaan,
 Josta vanhat lakastuu,
 Nuoret nousee, kukostuu.

 Käymme ensin kätkyelle,
 – Siinä muutoksia on:
 Vuoden suomat vanhemmille,
 – Katsos! Lapsi viaton!
 Siinä, siinä rajaton
 Rikkaan, köyhän riemu on.

 Saamme sota-tanterellen,
 – Siellä muutoksia on:
 Toinen nyt ja toinen ennen
 Liehuvainen lippu on;
 Puoli-kuiden kuutamaa
 Valaisemaan risti saa.

 Elävien käymme mailla,
 – Siellä muutoksia on:
 Joka päivyt luopi meille
 Aina Uuden Uutelon;
 Tuttu, tuntematon tie
 Kaikin käytävänä lie.

 Kanssa kalmistolle käymme,
 – Siellä muutoksia on:
 Suljettuina sinne näämme
 Tuonen touvot ruusustoon;
 Siellä lepää matka-mies,
 – Monta, monta, kukaties!

 Matkaa kätkyestä hautaan
 Vuosi e’espäin vuovattiin,
 Käytiin sotaa, saatiin rauhaa,
 Soudettiin ja huovattiin;
 Kukin tuon nyt tuntenee,
 Mitä matka maksanee.

 Siunaamalla siirto tehtiin
 Vieryneelle vuodelle,
 Siunausta sillä saatiin
 Suloiselle Suomelle;
 Joka aamun’ oli uus,
 Herran armo-siunaus.

 Siispä kiitos kantakaamme
 Ensin elon Herralle
 Siunaten taas siirtykäämme
 Alkavalle vuodelle
 – Herra, siunaa Suomen maa,
 Ruhtinaa, ja kansoja!!

 Sioninime – Seurakunta
 Siunaa, auta armoillas,
 Koko Keisar-Valtakuntas
 Vahvista sun voimallas,
 Sota, sorto sammuta,
 Rauha, riemu rakenna!!

 Jos vihollinen vaanii, kysyy
 Meidän rauha-rantoja,
 Nosta tiensä silloin pystyyn,
 Häjyn houreet hävitä,
 Rauha, vanha olkoon maan,
 Kunniaksi Jumalan!!

 Jos on toimet Stefanossa
 Mieles mukaan mietitty,
 Päätettynä Berlinissä,
 Kuink’ ol’ Sulta säädetty:
 Niin Englanti ei estää saa,
 Eikä toinen, kolmaskaan.

 Amen! Anna Herra meille
 Onnellinen Uusi vuos;
 Sielullemme, ruumiillemme
 Ravinto ja raittius!
 – Näitä, Herra, anomme
 Uskoin, Amen sanomme!!

Isak Hirvonen.

Lähde: Tapio 4.1.1879.

Isak Hirvonen
Runot
Tapio
1879